یئنی شرق قزئتی‌‌نین ایلک ساییسی ایسفند 1322 (1943)‌ده ایران توده پارتیسی‌نین آذربایجان قولونون اورقانی اولاراق محمود تورابی‌‌نین مودیرلیگینده تبریز‌ده یایینلانمیشدیر. باکی‌ده چیخان 21 آذر درگیسینده قزئتین ایلک ساییسی‌نین 1941‌ده چیخمیش اولابیله‌جگی سؤیلنسه ده، دیگر قایناقلاردا بو تاریخ 1943 اولاراق گؤستریلمیشدیر. قزئت دئکابر 1945‌-ه قدر‌ "خاور نو "آدی آلتیندا فارسجا؛ آذر 1324 (دئکابر 1945)‌دن دئکابر 1946‌یا قدر‌ "یئنی شرق" آدییلا تورکجه یایینلانمیشدیر. انور اوزون قزئتین اؤلچولرینی 34×47/5 اولاراق وئریرکن، موسی مجیدی ایلک ساییلاری‌نین 32×46 و داها سونراکی ساییلارین 42×28 س.م اؤلچولرینده اولدوغونو یازیر. قزئتین ایچریگینی آذربایجان میلّی مجلیسی‌نین قرارلاری، آذربایجان خبرلری و اعلانلار اولوشدورماقدادیر. یئنی شرق، میلّی حؤکومتین دوشورولمه‌سی‌نین آردیندان باغلانمیشدیر.